7 taxibestuurders in Oudtshoorn vas oor inperking-regulasies | Netwerk24
29 Maart 2020 18:30
Sewe taxibestuurders is Saterdag in Oudtshoorn in hegtenis geneem omdat hulle die regulasies oor inperking weens Covid-19 oortree het.
Die Oudtshoorn-munisipaliteit sê in 'n verklaring drie taxibestuurders is deur munisipale wetstoepassings- en verkeersbeamptes in Dysselsdorp in hegtenis geneem en nog vier in Oudtshoorn.
Altesaam 40 spazawinkels in Bridgton is ook ná 18:00 deur wetstoepassingsbeamptes besoek om vas te stel of hulle regulasies nakom. 19 van die winkels was teen 18:00 gesluit en 21 is opdrag gegee om dadelik te sluit. Die operasie gaan voort om die inwoners van Oudtshoorn se veiligheid te verseker.
Volgens die munisipaliteit werk sy gesamentlike operasionele sentrum hard om te verhoed dat die siekte in en om Oudtshoorn versprei.
'n Vergadering is Saterdag met die Suid-Afrikaanse Nasionale Weermag se infanterieskool in Oudtshoorn gehou om die span te versterk wat die pandemie moet beveg. Werkers wat noodsaaklike dienste lewer, is versoek om by die maatreëls oor inperking te hou.
'n Beroep word gedoen op inwoners om die maatreëls te gehoorsaam, tuis te bly en gesonde higiëne toe te pas. Vir navrae oor die siekte skakel 044 203 7801, vir noodgevalle 044 272 2377 of klagtes na-ure 044 203 7800.